Timișoara va avea un nou stadion modern de fotbal, după ce astăzi au început lucrările la "Arena Eroii Timişoarei", care va avea 10.101 de locuri. Startul simbolic al lucrărilor, care vor fi finanțate integral din bugetul local, a fost dat de primarul Dominic Fritz și de foștii fotbaliști Iosif Rotariu, Costel Pantilimon și Paul Codrea.
Dacă totul va decurge conform planului, în puțin peste doi ani Timișoara ar trebui să aibă primul stadion construit după Revoluție. Investiţia se ridică la 115.000.000 de lei, iar noua arenă va putea găzdui atât competiţii oficiale de fotbal, cât şi antrenamentele echipelor din centrele de copii şi juniori. De asemenea, acesta va fi o locaţie optimă pentru evenimente şi concerte mari.
"Ziua de astăzi este aşteptată de prea mult timp de către comunitatea timişoreană. Este ziua în care transformăm o promisiune de ani, în realitate: am început construcţia stadionului. Este una din investiţiile noastre strategice şi de aceea o finanţăm integral din bugetul local, din banii tuturor timişorenilor şi nu mai aşteptăm finanţare de la Bucureşti. Îmi doresc ca azi să fie ziua în care pornim şi reconstrucţia fotbalului timişorean şi mă bucur că alături de noi au venit la viitorul stadion multe din gloriile lui Poli, dar şi tineri care acum se antrenează sub culorile alb-violet", a afirmat Dominic Fritz, la demararea construcţiei.
Noul stadion va avea o suprafaţă construită de peste 10.000 mp, cu 10.101 locuri în tribune, gazon natural şi dotări ultramoderne, stadionul va fi de categoria IV, în conformitate cu cerinţele UEFA şi IFAB şi va putea găzdui inclusiv competiţii internaţionale.
Managerul general al Clubului de fotbal Politehnica Timişoara, Costel Pantilimon, a punctat că este nevoie de mai mult sprijin din partea autorităţilor şi a mediului privat pentru ca fotbalul timişorean, prin echipa-fanion Poli, să fie din nou la înălţime.
"Mă bucură să văd că în sfârşit se întâmplă unul dintre stadioanele mereu promise. Ştiu că se vorbea de un stadion nou încă de când eram jucător aici, mai bine de un deceniu în urmă. Avem nevoie de acest stadion, avem nevoie de mai mult sprijin, din partea tuturor, autorităţi, mediu privat şi suporteri, pentru a putea face performanţă, pentru a putea fi din nou acolo sus, pentru a putea scoate din nou capul în Europa", a spus Costel Pantilimon.
Pe suprafaţa de aproape 53.000 mp, Primăria Municipiului Timişoara va amenaja o parcare cu peste 430 de locuri dar şi o zonă verde tip parc cu acces liber, dotată cu mobilier urban, iluminat exterior şi prevăzută cu echipamente de joacă pentru copii. Totodată, vor fi amenajate drumuri de acces şi căi pietonale, inclusiv o zonă de accesibilitate pietonală tip piaţă publică la evacuarea din incinta stadionului.
În acest moment, Timișoara, al cincilea oraș al României, nu are nicio echipă în primele două ligi de fotbal. Politehnica și Ripensia au retrogradat sezonul trecut în Liga a 3-a.